韦应物
杂体五首
沉沉匣中镜，为此尘垢蚀。辉光何所如，月在云中黑。
南金既雕错，鞶带共辉饰。空存鉴物名，坐使妍蚩惑。
美人竭肝胆，思照冰玉色。自非磨莹工，日日空叹息。
古宅集祆鸟，群号枯树枝。黄昏窥人室，鬼物相与期。
居人不安寝，搏击思此时。岂无鹰与鹯，饱肉不肯飞。
既乖逐鸟节，空养凌云姿。孤负肉食恩，何异城上鸱。
春罗双鸳鸯，出自寒夜女。心精烟雾色，指历千万绪。
长安贵豪家，妖艳不可数。裁此百日功，唯将一朝舞。
舞罢复裁新，岂思劳者苦。
同声自相应，体质不必齐。谁知贾人铎，能使大乐谐。
铿锵发宫徵，和乐变其哀。人神既昭享，凤鸟亦下来。
岂非至贱物，一奏升天阶。物情苟有合，莫问玉与泥。
碌碌荆山璞，卞和献君门。荆璞非有求，和氏非有恩。
所献知国宝，至公不待言。是非吾欲默，此道今岂存。